
Contextul în care trăim astăzi ridică o problemă importantă pentru noi, 
şi anume modul cum ne raportăm la adevăr. Pentru unii, această chestiune 
nu merită atenţie, fiindcă spiritul vremii este contrar oricărui efort menit 
să-l găsească şi să-l pună în practică; pentru alții, şi s-ar părea că aceştia sunt 
din ce în ce tot mai puţini, adevărul este prețios — trăirea în adevăr fiind con- 
diția de însănătoşire a vieții umane în toate dimensiunile ei. Oricum, con- 
statăm că suntem invadaţi de ceea ce se opune adevărului: contradicția, 
falsitatea, minciuna şi eroarea. În modul nostru de a fi creştini se instalează 
o viziune reducționistă despre lume, om, Biserică şi Dumnezeu, care face din 
noi un popor de sclavi. 

Domnul Isus Cristos a spus: „Adevărul vă va face liberi” (In 8,32) şi, din 
perspectivă creştină, adevărul este El care a zis: „Eu sunt calea, adevărul 
şi viața” (In 14,6). Viaţa creştină se întemeiază pe acest adevăr care, în accep- 
ţiunea sa biblică, înseamnă mai mult decât conformitatea dintre ceea ce este 
în subiectul gânditor şi ceea ce este în realitate (adevărul filozofilor greci). 
Astfel, în Vechiul Testament, adevărul reprezintă ceea ce este durabil, sigur, 
demn de încredere şi se traduce în viață prin fidelitate. Adevărul lui Dum- 
nezeu este fidelitatea sa față de Legământul cu poporul ales, iar adevărul popo- 
rului înseamnă fidelitatea față de Legământul cu Dumnezeu. Adevărul este 
contrazis de trădare, de infidelitate faţă de Alianța cu Domnul, adică de păcat. 
Intr-un mod analog, şi pentru creştini, adevărul înseamnă fidelitatea față de 
Legământul cu Cristos, cunoscut prin credință ca loc unic de manifestare a adevă- 
rului despre Dumnezeu şi despre om. Aşadar, adevărul creştin nu este o potri- 
vire sau o argumentare, ci o revelaţie: prin întâlnirea cu Cristos, creştinul 
descoperă adevărul despre sine, adică faptul că este un om în drum spre Dum- 
nezeu. El este invitat să accepte şi să-şi însuşească cuvântul de adevăr care îi 
descoperă identitatea şi drumul pe care trebuie să-l parcurgă. Rămânând în 
acest mod de înțelegere a adevărului, ceea ce i se opune nu este atât eroarea şi 
înşelăciunea, cât, mai ales, minciuna, care perverteşte legătura cu lumea, cu 
aproapele şi cu Dumnezeu, şi care în Sfânta Scriptură are un nume, adică 
Satana. Acest adevăr originar, în lumina căruia omul se descoperă pe sine însuşi 
ca fiu al lui Dumnezeu, nu este un adevăr ca toate celelalte adevăruri, dar nici 
nu le exclude, ci le cuprinde. De fapt, din acest adevăr primordial izvorăsc 
celelalte adevăruri (de credință şi de morală) pe care le învaţă Biserica. 

Adevărul creştin eliberează de sclavia falsităţii şi a minciunii când este 
acceptat şi trăit de om cu toată ființa lui. Răsfoind paginile de sfințenie din 
istoria creştinismului, putem constata cu uşurinţă că, atunci când legătura 
creştinului cu adevărul se traduce prin obiceiul de a vedea critic în lumina 
tainei lui Cristos — adică a persoanei sale, a faptelor sale, a învățăturii sale —, 
orice idee care îi este proclamată, orice propunere care se vrea acceptată, orice 
eveniment la care ia parte, atunci minciuna dispare de pe cerul sufletului său, 
precum ceața dimineţii la răsăritul soarelui. Dar, din păcate, la mulţi creştini, 
această viziune cri(s)tică asupra realităţii este destul de firavă. 

Fără îndoială, nu suntem noi generaţia cea mai vlăguită sau coruptă din 
istorie. Dacă ne întoarcem la contextul în care s-a născut şi s-a manifestat 
Adevărul creştin, găsim două personaje pe care, în grade diferite, le întru- 
chipăm şi noi; este vorba de sfântul Petru şi de guvernatorul roman Pilat din 
Pont. Petru reprezintă modelul omului care, după ce a minţit, găseşte calea 
de întoarcere la adevăr, pe când Pilat este reprezentantul omului indiferent 
față de adevăr, în termenii filozofici din zilele noastre, e un fel de adept la 
nihilismului. 

Toţi evangheliştii ne vorbesc despre atitudinea oscilantă a sfântului Petru 
în fața Adevărului: Mt 26,69-75; Mc 14,66-72; Le 22,55-62; In 18,15-18.25-27. 
Iată cum o descrie sfântul evanghelist Marcu: 


Pe când Petru era jos, în curte, a venit una dintre servitoarele marelui preot şi, 
văzându-l pe Petru încălzindu-se, l-a privit fix şi i-a zis: „Şi tu erai cu Nazarineanul, 
cu Isus”. Dar el a negat, spunând: „Nu ştiu, nu înţeleg ce zici!” Şi a ieşit afară în 
faţa curţii. Şi a cântat cocoşul. lar servitoarea, văzându-l, a început din nou să le 
spună celor care stăteau acolo: „Acesta este dintre ei”. Dar el a negat din nou. După 
câtva timp, cei care stăteau acolo i-au spus din nou lui Petru: „Cu adevărat eşti 
dintre ei, căci eşti galileean”. Iar el a început să se blesteme şi să jure: „Nu-l 
cunosc pe omul acesta despre care vorbiţi”. Şi îndată cocoşul a cântat a doua oară. 
Atunci, Petru şi-a adus aminte de cuvântul pe care i-l spusese Isus: „Inainte de 
a cânta cocoşul de două ori, de trei ori mă vei renega”. Şi a izbucnit în plâns. 


Acest eveniment din viața sfântului Petru surprinde, pentru că, spre deose- 
bire de ceilalți ucenici, el apare deseori în Evanghelii şi este mai legat de Învă- 
țătorul său. Să amintim aici două momente care dau mărturie despre legă- 
tura strânsă dintre Petru şi Isus. Astfel, după discursul despre Euharistie, 
mulți ucenici l-au părăsit pe Domnul: „Atunci, Isus le-a zis celor doisprezece: 
«Nu cumva vreți să plecaţi şi voi?» Simon Petru i-a răspuns: «Doamne, la cine 
să mergem? Tu ai cuvintele vieţii veşnice, iar noi am crezut şi am cunoscut 
că tu eşti sfântul lui Dumnezeu»” (In 6,67-69). De asemenea, un alt moment 
este acela când Petru recunoaşte persoana şi misiunea lui Isus care i-a întrebat 
pe ucenici: „Dar voi, cine spuneți că sunt?”, iar Simon Petru, luând cuvântul, 
a răspuns: „Tu eşti Cristos, Fiul Dumnezeului celui viu!” (cf. Mt 16,16). 

Chiar dacă Evangheliile ar prezenta numai aceste două mărturisiri ale 
lui Petru, tot nu putem scăpa de următoare întrebare: cum de a ajuns Petru 
să jure că „nu-l cunoaşte pe omul acela”? Putem să ne gândim la două motive, 
unul de suprafață şi altul de adâncime'. Premisele renegării lui Petru se găsesc 
în următorul text după evanghelistul Ioan: „lar Simon Petru şi celălalt dis- 
cipol îl urmau pe Isus. Acel discipol era cunoscut marelui preot şi a intrat 
împreună cu Isus în curtea marelui preot, în timp ce Petru stătea afară, în 
fața porţii. Atunci, celălalt discipol, care era cunoscut marelui preot, a ieşit 
şi a vorbit cu portăreasa şi l-a lăsat şi pe Petru să intre” (In 18,15-16). 

Potrivit spuselor lui loan, care îşi ascunde numele adevărat sub vălul 
unui discipol cunoscut de marele preot, îndată după fuga din Ghetsemani, în 
momentul arestării lui Isus, el şi prietenul lui, Petru, s-au oprit, ruşinaţi de 
propria slăbiciune, şi s-au hotărât să intre printre cei care-l însoțeau pe pri- 
zonier, pentru a vedea ce se va întâmpla cu el. Dar loan are un avantaj: cu- 
noaşte familia şi casa marelui preot şi nu întâmpină dificultăţi la intrare. 
Însă Petru, fie din cauza timidităţii, fie pentru că cineva îi cere să se prezinte 
la intrare, rămâne afară. loan a ajuns deja în curte şi îşi dă seama că prie- 
tenul său nu este cu el, de aceea, se întoarce; o convinge pe portăreasă şi 
îl introduce în curte. Dar portăreasa este suspicioasă şi îi pune mai multe 
întrebări; răspunsurile mincinoase date de Petru sunt auzite şi de cei din jur, 
care constată că Petru minte. 

Totuşi, minciuna lui Petru nu este cauzată doar de nişte circumstanţe în 
care a intrat fără să bage de seamă. Eroarea lui are rădăcini mai adânci în 
mentalitatea timpului, pe de o parte, iar pe de alta, în egoismul său. Asemenea 
celorlalți israeliți din vremea respectivă, Petru aştepta un Mesia victorios din 
punct de vedere social şi politic, nu un Mesia eliberator de sub sclavia păcatului. 
Într-adevăr, „Petru este în mod paradoxal acela care îl mărturiseşte pe Cristos, 
dar şi acela care se opune destinului de moarte şi înviere profețit de Isus, în 
fine acela care reînnoieşte pentru el ispitirea din pustiu. El refuză calea ascul- 
tării şi umilirii Slujitorului lui Iahve. Acest lucru explică de ce se va împiedica 
în misterul Slujitorului pe care îl va renega”. 

Aşadar, la Petru lipseşte viziunea supranaturală, Petru se opune harului 
revelării lui Cristos. Totuşi, de partea lui stă faptul că refuzarea profeţiei Învă- 
țătorului depinde şi de iubirea pe care o are față de Isus, dar este vorba de o 
iubire umană, plină de slăbiciuni şi de egoism. Petru se dovedeşte a fi slab şi 
nu se gândeşte să se întărească prin rugăciune, aşa cum îi spusese Isus în 
grădina Ghetsemani: „Apoi a venit la discipoli şi i-a găsit dormind. Atunci i-a 
zis lui Petru: «Aga, n-aţi putut vehgea cu mine nici măcar un ceas? Vegheaţi 
şi rugați-vă, ca să nu intraţi în ispită! Căci duhul este plin de avânt, dar trupul 


1 Cf. G. GIORGIANI, „Pietro”, în La passione di Gesù, Editrice Rogate, Roma 1986, 69-76. 
2 Cf. M.J. LE GUILLOU, L/Innocente, Città Nuova, Roma 1976, 244. 

este slab»” (Mt 26,40-41). Aşadar, în momentul adevărului, Petru se gân- 
deşte numai la sine şi nu-l interesează nimic de Isus şi de iubirea față de 
el, pe care i-o mărturisise de atâtea ori. Petru a înmormântat iubirea față 
de Învățătorul său sub o avalanşă de egoism, de frică şi de imprudenţă, dar 
nu a ucis-o. A fost de ajuns privirea Domnului pentru a îndepărta mizeria 
şi a face să strălucească flacăra, urmată de recunoaşterea umilă a propriei 
slăbiciuni şi de încrederea fără margini în milostivirea lui Cristos. Sfântul 
Leon cel Mare comentează acest moment şi spune: 


Domnul l-a privit pe Petru şi, deşi se afla în mijlocul calomniilor preoților, minciu- 
nilor martorilor, injuriilor celor care îl loveau şi îl batjocoreau, l-a întâlnit pe uce- 
nicul pe care îl văzuse deja zguduit şi tulburat de acea privire. Adevărul a pătruns 
în inima lui Petru, pentru a dezveli locul unde inima lui striga după îndreptare. 
Era ca şi cum o nu ştiu care voce a Domnului i-ar fi spus: „Petru, de ce fugi? De 


ce te închizi în tine? Intoarce-te la mine, fii tare, sunt eu”*. 


Lecţia despre adevăr pe care ne-o dă Petru o putem formula în aceste cu- 
vinte: creştinii care spun că au credință în Dumnezeu aşteaptă ca Dumnezeu 
să fie la îndemâna lor, să intervină cu puterea sa pentru a rezolva proble- 
mele lor omeneşti. Dacă el nu face asta, ei riscă să-şi piardă credința pe care 
o au. Nu se gândesc la faptul că a avea credință înseamnă o răsturnare a scării 
de valori pe care şi-au construit-o în timp, pentru că nu mai sunt ei în centru, 
ci Dumnezeu este centrul. Aşadar, existența creştină trebuie să fie măsurată 
de aşteptările lui Dumnezeu, nu de cele ale oamenilor. 

În ce îl priveşte pe guvernatorul roman Pilat, iată textul evanghelic care 
ilustrează laşitatea lui ipocrită şi indiferența sa față de adevăr: 


Pilat a intrat din nou în pretoriu, l-a chemat pe Isus şi i-a zis: „Tu eşti regele 
iudeilor?” Isus i-a răspuns: „De la tine însuți spui aceasta sau ţi-au vorbit alții 
despre mine?” Pilat a răspuns: „Oare sunt eu iudeu? Poporul tău şi arhiereii te-au 
dat pe mâna mea. Ce ai făcut?” Isus a răspuns: „Împărăţia mea nu este din lumea 
aceasta. Dacă împărăţia mea ar fi fost din lumea aceasta, slujitorii mei s-ar fi luptat, 
ca să nu fiu dat pe mâna iudeilor. Dar acum împărăţia mea nu este de aici”. Atunci, 
Pilat i-a zis: „Aşadar, eşti rege?” Isus i-a răspuns: „Tu spui că eu sunt rege. Eu pentru 
aceasta m-am născut şi pentru aceasta am venit în lume, ca să dau mărturie despre 
adevăr. Oricine este din adevăr ascultă glasul meu”. Pilat i-a zis: „Ce este adevărul?” 
După ce a spus aceasta, a ieşit (In 18,33-38). 


Din textul de mai sus se vede cum misterul întrupării Fiului lui Dumnezeu 
nu este acceptat de o minte păgână, deşi nu era pătată de păcat în acel proces 
şi, de aceea, ar fi putut să primească propunerea adevărului. Dar omul nu este 
dispus şi harul se pierde: pe de o parte, Pilat îşi dă seama că acuzatul nu este 
răufăcătorul despre care vorbesc duşmanii lui, iar pe de alta, arată clar că pe 


3 Cf. LEON CEL MARE, Sermo, 41, 4-5. 

el nu-l interesează elucubraţiile spiritului ebraic. Nu-l interesează adevărul 
în care nu crede, vrea să acționeze potrivit convingerilor sale; totuşi, nu chiar 
în întregime, pentru că, în acest caz din urmă, şi-ar risca propria carieră. De 
fapt, pentru cariera sa sacrifică puțin câte puțin adevărul şi dreptatea”. 

Pilat, ca om, era fricos, iar ca magistrat era nesigur, totuşi, când se hotă- 
răşte pentru ceva, se hotărăşte pentru partea greşită, fiindcă dă întâietate 
intereselor sale. El se întreabă: „ce este adevărul?” (In 18,38), dar nu nutreşte 
dorința sinceră de a afla ce este adevărul, ci vrea să-şi exprime neîncrederea 
față de orice căutare serioasă şi față de orice concluzie sigură. În felul acesta 
se arată a fi un reprezentant tipic al „rațiunii slabe”, acea „rațiune slabă” 
care, sub forme tolerante şi blânde, ajunge deseori să devină complice şi 
să invite la comportamente nihiliste şi disperate. Această întrebare formu- 
lată de Pilat ar fi cea mai potrivită şi mai meritorie, dacă nu ar fi pătrunsă de 
scepticismul aceluia care e convins dogmatic că ultima întrebare posibilă nu 
are un răspuns. Atitudinea vechiului guvernator roman față de adevăr, aşa 
cum reiese din Evanghelie, are ceva în comun cu „gândirea neputincioasă” 
din zilele noastre; dacă ar trăi printre noi, ar putea deveni un foarte citit şi 
ascultat redactor de opinie. 

„Ce este adevărul? După ce a spus aceasta, a ieşit” (In 18,38). După cum 
se vede, pe Pilat nu-l interesează răspunsul, iese şi se îndepărtează de acela 
care putea să satisfacă deplin această căutare fundamentală şi inevitabilă a 
sufletului uman, iese şi se îndepărtează de rațiunea, de bunul-simț şi de înțe- 
lepciunea care mântuieşte”. 

Lecţia lui Pilat se rezumă în exemplul lui trist, care se potriveşte tuturor 
acelora ce caută pacea bunei-conştiințe, dar nu acceptă sacrificiile pe care le 
implică. Oameni pe jumătate sunt atâția, o armată fără sfârşit în istoria antică 
şi prezentă. Poate şi noi facem parte din ea, mai ales atunci când spunem că 
suntem creştini, dar evanghelia rămâne un fel de ornament extern şi, în viața 
concretă, nu acceptăm exigenţele ei severe. Dacă un obicei, o prietenie, un mod 
de a lucra şi de a-i trata pe alţii sunt cauză verificată a păcatului, nu putem 
să ne mulțumim cu asigurări vagi pentru noi înşine şi pentru Dumnezeu, nici 
nu putem să ştergem o corupție sau un furt obişnuit cu un bănuţ dat de 
pomană la intersecţii sau prin ascultarea unei sfinte Liturghii, după cum nu 
se vindecă de un rău care trebuie extirpat cel care ia doar o pastilă. Trebuie 
să fim tari şi să mergem până la capăt, oricât ar costa, dacă vrem coerență şi 
loialitate. Numai în felul acesta putem să dăm mărturie despre adevăr, ase- 
menea lui Cristos; vom fi de partea adevărului şi vom auzi glasul lui. 


t Cf. G. GIORGIANI, „Pilato”, în La passione di Gesù, 115-121. 
5 G. BIFFI, Una sorte bellissima. Piccolo dizionario del cristianesimo, Piemme, Casale Mon- 
ferrato 2003, 241-242. 

Aşadar, izvorul mântuirii nu constă în a ne face acceptați omeneşte de 
cât mai mulți, ci în adevărul lui Dumnezeu. Acel adevăr al lui Dumnezeu, 
care, propus fără echivoc şi rezerve, trebuie mai întâi să ne cucerească inte- 
gral pe noi înşine şi apoi, prin existența noastră creştină, să-l ilumineze şi 
pe aproapele. 

Lumea are nevoie de a redescoperi sensul ființei, adică al adevărului, şi 
caracterul primordial al fiinţei în raport cu averea şi cu apariția în lume sau 
în mijloacele de comunicare socială. De fapt, mulți ard de sete după lumină. 
Adevărul este ființa care intră într-o comuniune de viață cu mintea noastră; 
hrăneşte şi face să crească spiritul nostru; deşi este condiționat în multe 
feluri, omul ajunge prin adevăr la o libertate autentică: „Adevărul vă va face 
liberi” (In 8,32). 

Cultul adevărului nu poate fi separat de iubire. Dintr-o revărsare a iubirii, 
Tatăl s-a arătat oamenilor în Fiul său unul-născut, ni l-a dat ca „lumină ce 
luminează pe fiecare om” (In 1,9). Acelaşi elan de iubire ar trebui să ne urnească 
din loc şi să pornim în a-l face cunoscut tuturor oamenilor pe Dumnezeul 
adevărat şi pe acela pe care el l-a trimis: Isus Cristos (cf. In 17,3). 

Mizeria fiilor lui Adam este mare şi de multe feluri; cu toate formele sale, 
această sărăcie trebuie să atingă inima noastră şi să trezească în noi gene- 
rozitatea activă. Dar mizeria lor cea mai mare constă în aceea că nu cunosc 
cum stau lucrurile cu ei înşişi, ignoră destinul lor, nu ştiu dacă este sau nu 
o mântuire dincolo de această lume care ar putea să-i scape de absurdul unei 
existențe fără scop, fără orizont, fără semnificaţie. A veni în întâmpinarea 
acestui fel de nefericire prin evanghelizare este caritatea ce poate fi exercitată 
de comunitatea creştină. Aici ne paşte un pericol şi trebuie să fim atenți: există 
mereu riscul de a confunda consacrarea noastră absolută față de adevăr cu 
închistarea noastră mentală, cu îndărătnicia, cu incapacitatea de a înțelege 
perspectivele celuilalt. Contra acestui pericol trebuie ținut în viață simțul 
adevărului ca supunere umilă față de planul lui Dumnezeu, un plan care este 
întotdeauna mai vast decât gândurile noastre. De asemenea, să nu uităm că 
ni s-a propus: „bucuraţi-vă cu cei ce se bucură şi plângeţi cu cei care plâng” 
(Rom 12,15), dar nu stă scris nicăieri că în numele solidarităţii trebuie să greşim 
cu cei care greşesc şi să ne rătăcim cu cei care sunt rătăciți”. 

Deoarece se pare că mulţi dintre noi stau mai mult umbra lui Pilat decât 
cea a lui Petru, termin cu această rugăciune formulată de K. Rahner: „Împrăştie 
întunericul inimii mele şi fă, Doamne, ca adevărul tău, al umilinței, al fideli- 
tății, al speranței împotriva oricărei speranţe, să fie în mine fericită încredere 
în puterea ta, care biruie când tu eşti înălțat pe cruce şi atragi totul la tine. 
Şi inima mea”. 


5 Cf. G. Birri, Una sorte bellissima, 245-246. 


